ગુલાબનું ફૂલ સૌંદર્યમાં મોખરે છે, એટલું જ નહિ, પણ તેનામાં અનેક ઔષધીય ગુણોનો ભંડાર છે. તેનામાં મોટામાં મોટો ગુણ શીતળતાનો છે એટલે જ ઘણી વખત આપણે આનંદી અને હસમુખા સ્વાભાવવાળા માણસ માટે ગુલાબી માણસ, ખુશનુમાવાળી ઋતુને ગુલાબી ઠંડી કે સારી તંદુરસ્ત નમણી વ્યક્તિને ગુલાબી તંદુરસ્તી વગેરે માટે શબ્દપ્રયોગ કરતા હોઈએ છીએ. પચવામાં હલકું, ત્રિદોષહર, દુર્ગંધનાશક, શોથહર, વર્ણસુધારક, અમ્લપિત્તનાશક, બુદ્ધિવર્ધક, લોહી સુધારનાર, જ્વરનો નાશ કરનાર, વાજીકર, ત્રણરોપક, રેચક, લોહી બંધ કરનાર, આંખની ગરમી મટાડનાર વગેરે ઘણા રોગ ઉપર ઉપયોગી નીવડે છે. ખીલ માટે સૂકાં ગુલાબની પાંદડીનો પાઉડર એક ચમચી માખણ, સાકર સાથે સવાર-સાંજ છ માસ લેવું. લગાડવામાં સૂકા ગુલાબનો પાઉડર, લોધર, કપૂરકાચલી, સુખડનો સરખે ભાગે પાઉડર દિવસે અને રાત્રે પાણીમાં પેસ્ટ જેવો બનાવી છ માસ લગાવવો. (મરચું, રાઈવાળા પદાર્થો અને બહુ ખટાશ લેવાની બંધ રાખવી) ચોખ્ખાં વિશ્વાસલાયક શુદ્ધ ગુલાબજળનાં ટીપાં આંખમાં કાયમ નિયમિત નાખવાથી આંખની રોશની લાંબો વખત એક સરખી જળવાઈ રહે છે. આંખ લાલ રહેવી, આંખના ખીલ, તાપોડિયા, આંખની બળતરા કે આંખના રોગમાંથી બચી શકાય છે. કોઈ વખત આંખમાં મોતિયો, ઝામર, પડળ કે એવી જાતના આંખના રોગમાં ફાયદો થતો હોય છે અથવા તો કોઈ વખત બચી શકાય છે. તાજા ગુલાબની ત્રણચાર પાંદડી બે ચાર વખત સ્વચ્છ પાણીથી ધોઈ પછી તેને બે ચમચી સાકરનો પાવડર અને એક ચમચી આમળાનો પાવડર પાંદડી સાથે ચોળી ચાવીને ખાઈ જવાથી શરીરની બળતરા થતી નથી. શરીર કે ચહેરા પર દાઝેડા, કાળાશ, ઝીણી ફોલ્લીઓ, અળાઈ, વધારે પડતું માસિક આવવું, હરસમાંથી લોહી પડવું, આંખોની બળતરા, વારંવાર નસકોરી ફૂટવી, લોહીવિકાર, પેશાબમાં વારંવાર લોહી આવતું હોય કે શરીર કે ચહેરાનું સૌંદર્ય વધારવા આ પ્રયોગ ઘણો ઉત્તમ છે. આ પ્રયોગ સતત એક વર્ષ થઈ શકે તો ઉત્તમ રિઝલ્ટ મળે છે. ગુલાબના ફૂલમાં નિર્દોષ રીતે પેટ સાફ લાવવાનો ગુણ છે. એટલું જ નહિ, પણ આંતરડામાં નાનાં નાનાં ચાદાં પડ્યાં હોય, જૂની કબજિયાત હોય કે અવારનવાર અમ્લપિત્ત થઈ ખાટા ઓડકાર આવી છાતીમાં દાહ કે ખાટી ઊલટી થતી હોય, કાયમ ગેસ થતો હોય વગેરે આવા પેટના રોગ અને દોષ માટે ગુલાબનાં સૂકા ફૂલની પાંદડી દસ તોલા, ઓથમીજીરુ પાંચ તોલા, સાકર પાંચ તોલા, એલચી અઢી તોલા, સાકર તોલા દસ બધાનો પાઉડર બનાવી એક એક ચમચી સવારે રાત્રે ઠંડા પાણી સાથે અગર દૂધમાં લેવાય તો વિશેષ સારું.